Taran og den sorte gryte

Taran og den sorte gryte (originaltittel: The Black Cauldron) er en amerikansk tegnet fantasyfilm fra 1985 produsert av Walt Disney Animation Studios. Filmen handler om en magisk gryte som kan gi dens eiere makt til å herske over verden. En ond og maktsyk konge er på desperat jakt etter den, men planene hans forkludres av gutten Taran og hans medhjelpere som har til hensikt å ødelegge gryten. Historien har en del fellestrekk med Tolkiens verden. Den er basert på de to første av Lloyd Alexanders fem Taran-bøker med serietittelen The Chronicles of Prydain. Bokserien bygger på Walisisk mytologi.   

Filmen er den 25. i rekken av Disneys klassikere.  

Taran er den første Disney-filmen hvor man kombinerte tradisjonell håndtegnet animasjon med dataanimasjon (CGI). Den var den dyreste animasjonsfilmen som hadde vært laget til da. 

Filmen ble en publikumsmessig skuffelse for Disney-selskapet.  

 Handling 
Handlingen er satt til tidlig middelalder og foregår i landet Prydain, et gåtefullt land hvor en ondskapsfull og grusom konge kalt Bukkekongen hersker. Han er besatt etter mer makt og dette kan han få ved å finne en magisk gryte hvor sjelen til en gammel ond konge holdes fanget. Den som har gryten, kan vekke til live en hær av udødelige krigere og med den herske over verden. Hans planer forkludres av unggutten Taran, som har satt seg fore å hindre kongen i å nå sine mål. Til å hjelpe seg har han et magisk sverd, et hundelignende vesen som bærer navnet Gurki, en vakker prinsesse og en synsk gris som kan vise vei til gryten.

 Om film 

 Popularitet og økonomi 
Taran og den sorte gryte ble Dinsney-selskapets store fiasko. Den innbrakte $23,3 millioner i USA i og havnet på 39. plass over de mest innbringende filmene i 1985.

Produksjonskostnadene er estimert til $44 millioner, noe som gjorde den til den dyreste animasjonsfilmen som hadde blitt produsert til da. Til sammenligning hadde Disneyskonsernets forrige tegnefilm fra 1981 kostet $12 millioner, den tidligere rekorden. 

Produksjonskostnadene og de lave inntektene som filmen gav, holdt på å knekke Disney-selskapet økonomisk.

 Anmelderne 
Den fikk blandet mottakelse av anmelderne, noe som gjenspeiles i at den har fått 55 % på Rotten Tomatoes. Den amerikanske filmkritikeren Roger Ebert gav den 3,5 av 4 stjerner, mens Leonard Maltin gav den 2,5 av 4 stjerner.

Dagbladet gav videoversjonen terningkast fire.

 Produksjon og stil 
Dette er på alle måter en utypisk Disney-film. Overgangen fra den foregående produksjonen, To gode venner (1981), var formidabel. Borte var de fleste av de avrundede og søtladne karakterene, borte var også Disneys hang til nostalgi og idylliserende forestillinger - istedet introduserte man et kantete design og tidvis ganske røff animasjon, samt karakterer, særlig på den onde siden av spekteret, som er blottet for humor og empati. Bukkekongen er utformet som et levende skjelett med en ensidig ond personlighet. Historien som fortelles er uvanlig mørk til å være Disney.

 Videoutgivelse 
Filmen ble nærmest ansett som en skam og ble forsøkt glemt av studioet. Men på slutten av 1990-tallet satte noen entusiaster i gang en kampanje for å få filmen lansert på video. Dette førte frem og den ble utgitt på video i 1998.

 Aldersgrense 
Filmen fikk 12 års aldergrense i Norge. Ifølge Dagbladet var Statens filmkontroll usikker på om de skulle gi den 12 eller 16 års aldersgrense og dermed ble en forventet premiere ved juletider utsatt på ubestemt tid. I 1989 evaluerte filmtilsynet den på nytt og gav 10-årsgrense. Den ble imidlertid aldri satt opp på norske kinoer og ble ikke tilgjengelig for det norske publikum før den ble utgitt på video i 1998.

 Rolleliste (stemmer) 

 Roller  Engelske originalstemmer  Norske stemmer (1998) Taran  Grant Bardsley  Eirik Espolin Johnson Bukkekongen (The Horned King)John HurtErik Hivju Prinsesse Eilonwy  Susan Sheridan Sarah MacDonald Berge Fflewdur Fflam  Nigel Hawthorne  Helge Reiss Gurki John BynerAksel Hennie Doli John BynerSigve Bøe Dallben  Freddie Jones  Knut RisanKong EidillegArthur MaletHelge Winther-Larsen Fortelleren John HustonHelge Winther-Larsen Orwen  Eda Reiss Marin  Inger Teien Creeper  Phil Fondacaro Lars Sørbø Orddu  Adele Malis-Morey  Susanne Fuhr Orgoch  Billie Hayes Turid Balke Andre stemmer  Andreas Loly Andre stemmer  Kamilla Harwig Grønli

 Referanser 

 Eksterne lenker 



Kategori:Disney-filmer
Kategori:Animerte fantasyfilmer fra USA
Kategori:Animerte barnefilmer fra USA
Kategori:Filmer fra 1985
Kategori:Filmer satt i middelalderen
Kategori:Filmer lagt til oppdiktede steder
Kategori:Animerte filmer med antropomorfe dyr